Honorius, episcopus servus servorum Dei, dilectis filiis abbati et conventui Sancti Benedicti Floriacensis salutem et apostolicam benedictionem. Virtus Dei et sapientia Jhesus Christus domum sibi edificando mirabilem et decoram ut perpetua firmitate domus eadem fulciretur in fundamento seipsum primarium lapidem collocavit, ac de suo spiritu septiformi septem varias quas excidit adaptando columnas ad parietes erigendos cum sermone prophetico sæpe adduxit. Quibus caritas evangelica cum doctrina consummationis tectum apposuit. Constitutis in quatuor ejus angulis virtutibus quatuor cardinalibus eleganter ipsamque domum nihilominus vario virtutum depinxit ornatu ut ab intus omnis gloria filiae regis esset. Licet igitur unaqueque ecclesia in qua mundi salus et vera Christus hostia pro salute omnium immolatur, structuram hujusmodi edificii representet ac sicut omnes in Christo unum corpus sumus, apostolo protestante, sic diversae ecclesiae una tantum ecclesia possint dici quae praedictae domus Domini typum gerit. Decet tamen ut illas propensius honoremus quae cum ad nos nullo pertineant mediante, religionis favore, jugo cujus Domino militantes in eis submittunt humiliter colla sua propensiorem a nobis gratiam promerentur. Eapropter, dilecti in Domino filii, super eo quod nobile ac decorum ecclesiae vestrae opus ad laudem Dei et gloriosissimae Virginis Mariae et sancti Benedicti eximii confessoris honorem dicimini consummasse vobiscum in Domino congaudentes, ut celebrius fiat ejus edificatio prout eam fieri affectatis, universis seculi fidelibus qui ad ipsam ecclesiam infra suae dedicationis octabas causa devotionis et orationis accesserint, pia eis subsidia impensuri, annum unum, et in posterum anniversario ejus die, quadraginta dies de Dei misericordia et beatorum Petri et Pauli apostolorum ejus potestate confisi, de injuncta sibi poenitentia relaxamus. Cum enim terribilis et venerabilis locus vester existat ob reverentiam confessoris praedicti qui monastico ordinis institutor existit forma gregis et religionis exemplum, tanto diem dedicationis ipsius majori gratia praevenire tenemur, quanto eum terribiliorem fore credimus cum ad suae sanctificationis augmentum invocabitur die illa nomen Domini super ipsum sancti quoque Jacob devotio quam in prima dedicatione habuit representabitur verbis istis: terribilis est locus iste, non est hic aliud nisi domus Dei et porta celi et vocabitur aula Dei. Deinde igitur qui devote ad vestram dedicationem accesserint, Deum verum in templo suo sanctissimo rogaturi de quacumque tribulatione ad Deum clamaverint, quod fideliter postulaverint consequi mereantur et tanquam palmites verae vitis, vita vivant in saecula saeculorum. Amen. Datum Laterani, tercio nonas martii, pontificatus nostri anno secundo.